text: [{"text_idx": "#000000", "text": "Heimasi\u0301\u00f0an fer undir ein ny\u0301ggjan ta\u0301tt, har Mortan fer at bjo\u0301\u00f0a vinum og kenningum av, har tey fara at tippa umf\u00f8rini i\u0301 Effo-deildini. Ta\u0301 kappingara\u0301ri\u00f0 er av, s\u00e6st, hv\u00f8rt Mortan hevur munin a\u0301 si\u0301num vinum ella um hann farin heilt skeivur. Ta\u0301tturin skal ikki takast alvorligt, men sum eitt undirhaldandi innslag a\u0301\u00f0renn dyst."}, {"text_idx": "#000003", "text": "NSI\u0301 vi\u0301sti seg i\u0301 fj\u00f8r at passa v\u00e6l til li\u00f0ini, sum sp\u00e6ldu i\u0301 botninum. NSI\u0301 fekk fult stigatal mo\u0301ti botn try\u0301. Og uttan at tra\u00f0ka ni\u00f0ur a\u0301 nakran i\u0301 Va\u0301gi ella Sumba, so si\u0301ggi eg FC Su\u00f0uroy sum eitt li\u00f0, sum fer at stri\u0301\u00f0ast um ni\u00f0urflyting i\u0301 a\u0301r. NSI\u0301 ma\u0301 sp\u00e6la a\u0301lopssp\u00e6l, ti\u0301 ta\u00f0 er har, dygdirnar eru, me\u00f0an eg kenni enn ov li\u0301ti\u00f0 til ny\u0301ggju u\u0301tlendingarnar hja\u0301 uppflytarunum u\u0301r FC Su\u00f0uroy. Sum skilst hava teir fingi\u00f0 nakrar fi\u0301nar verjuleikarar. Men eg tru\u0301gvi no\u0301gv meir uppa\u0301 NSI\u0301 i\u0301 hesum dystinum. FC Su\u00f0uroy, sum neyvan er v\u00e6l samansp\u00e6lt enn, f\u00e6r kanska eitt ma\u0301l, men ta\u00f0 ver\u00f0ur ov li\u0301ti\u00f0 til at fa\u0301a stig. Kl\u00e6mint A. Olsen og/ella A\u0301rni Frederiksberg vera munurin. U\u0301rslit: 3-1"}, {"text_idx": "#000004", "text": "FC-Su\u00f0uroy reypa\u00f0u s\u00e6r eitt sindur i\u0301 upptaktini i\u0301 3-2 ma\u0301nakv\u00f8ldi\u00f0, og teir eru ivaleyst v\u00e6l byrgari nu\u0301, enn seinast teir vo\u0301ru i\u0301 Effo-deildini. Men at m\u00f8ta NSI\u0301 vi\u00f0 L\u00f8kin ver\u00f0ur ein ov sto\u0301rur biti at sv\u00f8lgja hja\u0301 Jo\u0301n Krossla\u0301 og teimum. FCS fara at ver\u00f0a yvirtendra\u00f0ir um ny\u0301ggju uppga\u0301vuna, og eg v\u00e6nti at NSI\u0301 resvar teir vi\u00f0 Effodeildar-rutinu vi\u00f0 einum stabilum sigri. U\u0301rslit: 3-0"}, {"text_idx": "#000006", "text": "EB/Streymur ver\u00f0ur mett sum ny\u0301ggjur prugelknabe i\u0301 Effo-deildini. Hesum pa\u0301standinum eri eg o\u0301samdur i\u0301. EB/Streymur fer at geva alt ta\u00f0, teir eiga i\u0301 fyrsta dystinum a\u0301 heimav\u00f8lli. B36 hevur ein sterkan ho\u0301p og ny\u0301ggjan venjara, men o\u0301ttin hja\u0301 teimum at tapa ver\u00f0ur st\u00f8rri enn viljin til at vinna. Ein f\u00e6r ikki eyga a\u0301 meistaraskapsform og ni\u00f0urflytarakandidat i\u0301 fyrsta umfari. Li\u00f0ini fa\u0301a eitt ma\u0301l hv\u00f8r."}, {"text_idx": "#000007", "text": "Ta\u0301 AB vitjar i\u0301 Gundadali, so haldi eg alti\u0301\u00f0 at ta\u00f0 er meira spennandi enn a\u0301 eitt anna\u00f0 li\u00f0, sum vanliga endar a\u0301 7. pla\u0301ssinum, vitjar har. Ti\u0301 AB hevur seinnu a\u0301rini vi\u0301st, at li\u00f0i\u00f0 a\u0301 degnum kann taka stig fra\u0301 teimum bestu og fleiri fer\u00f0ir hevur AB fingi\u00f0 stig mo\u0301ti havnarfel\u00f8gunum. Vi\u00f0 ta\u00f0 at hesin dysturin er i\u0301 fyrsta umfarinum, so ver\u00f0ur neyvan flo\u0301tandi sp\u00e6l ella no\u0301gv ma\u0301l at si\u0301ggja. Men eg haldi meg til ta\u00f0 trygga og sigi, at FM favorittarnir \u2013 eftir mi\u0301num tykki \u2013 vinna ein hampuliga tryggan sigur, har ta\u00f0 er eitt gott h\u00f8vi hja\u0301 Arnbirni T. Hansen at koma i\u0301 gongd vi\u00f0 ma\u0301lskjo\u0301tingina. HB letur fa\u0301 ma\u0301l inn seinastu a\u0301rini, so AB f\u00e6r einki ma\u0301l, ho\u0301ast m\u00f8guleikin fyri sensatio\u0301n i\u0301 1. umfarinum kanska er st\u00f8rstur i\u0301 hesum dystinum. U\u0301rslit: 2-0"}, {"text_idx": "#000009", "text": "Grannauppger\u00f0in hevur sto\u0301ran ty\u0301dning fyri hesi b\u00e6\u00f0i li\u00f0ini, veit eg. Meir enn bara 3 stig. Vi\u0301kingur torir at melda sto\u0301ran ma\u0301lsetning u\u0301t aftur i\u0301 a\u0301r, me\u00f0an varni ma\u0301lsetningurin i\u0301 Fuglafir\u00f0i er, at li\u00f0i\u00f0 bara skal gera ta\u00f0 betri enn i\u0301 fj\u00f8r, sum n\u00e6stan er heilt vist, nu\u0301 EB/Streymur hevur mist so no\u0301gv fo\u0301lk. Li\u00f0i\u00f0 hja\u0301 Vi\u0301kingi hevur no\u0301gv f\u00e6rri spurnartekin enn I\u0301F, har eg havi ivama\u0301l um b\u00e6\u00f0i sentralu mi\u00f0juna og allan verjupartin. I\u0301F hevur to\u0301 minst li\u0301ka go\u0301\u00f0ar leikarar til offensivu pla\u0301ssini. Vit eru i\u0301 fyrsta umfarinum, so eg haldi meg til ein tepran heimasigur i\u0301 eini spennandi grannauppger\u00f0, har ein royndur Su\u0301ni Olsen kundi blivi\u00f0 avgerandi vi\u00f0 einum dey\u00f0bo\u0301lti. U\u0301rslit: 2-1"}, {"text_idx": "#000011", "text": "Ta\u00f0 er eftir mi\u0301num tykki eingin ivi um, at st\u00f8rsti dysturin i\u0301 1. umfarinum er vi\u00f0 Sto\u0301ra\u0301 millum tvey av s\u00f8guri\u0301kastu li\u00f0unum i\u0301 F\u00f8royum. At TB er aftur i\u0301 bestu deildini er gott fyri f\u00f8royskan fo\u0301tbo\u0301lt og TB er eitt felag, sum hevur vir\u00f0ing millum fo\u0301lk. V\u00e6lkomnir aftur i\u0301 fi\u0301na \u201dselskapi\u00f0\u201d TB! Vit hava sakna\u00f0 Einherjar, tu\u0301rarnar vi\u00f0 Smyrli til Su\u00f0uroyar og r\u00f8ddina i\u0301 Niels Petersen. Nu\u0301 manglar bara TB legendan O\u0301li Johannesen, men hv\u00f8r veit, um hann ikki ver\u00f0ur at si\u0301ggja aftur a\u0301 v\u00f8llinum seinni i\u0301 a\u0301r. Eg veit fra\u0301 KI\u0301 vi\u00f0haldsfo\u0301lkunum, sum eisini vera mannsterk vi\u00f0 Sto\u0301ra sunnudagin, at tu\u0301rurin til TB u\u0301tidystin er eitt h\u00e6ddarpunkt a\u0301 a\u0301rinum, ho\u0301ast sja\u0301lvt u\u0301rsliti\u00f0 ikki alti\u0301\u00f0 gongur eftir vild. A\u0301\u00f0renn byrjan n\u00e6rum hv\u00f8rt a\u0301r er fo\u0301tbo\u0301lstfebur i\u0301 Klaksvi\u0301k og eg havi varhugan av, at ta\u00f0 sama er galdandi fyri fo\u0301lk kring TB. Vi\u00f0 venjaranum Pa\u0301ll H. Gu\u00f0laugsson a\u0301 odda v\u00e6nti eg eisini, at eitt styrkt TB li\u00f0 kemur u\u0301t til hesa kappingina sum eitt o\u0301dnarve\u00f0ur vi\u00f0 sera uppsettum leikarum og vi\u00f0haldsfo\u0301lkum. KI\u0301 hevur hampuliga sto\u0301ra u\u0301tskifting i\u0301 uppstillingini i\u0301 mun til i\u0301 fj\u00f8r, so li\u00f0i\u00f0 er als ikki samansp\u00e6lt og hevur sum so bara roynt verjusp\u00e6li\u00f0 av, sum koyrdi v\u00e6l i\u0301 Klaksvi\u0301kskappingini. A\u0301lopssp\u00e6li\u00f0, har m.a. Pa\u0301ll A. Klettskar\u00f0 og Kenan Hajdarevic n\u00e6rum einki hava sp\u00e6lt i\u0301 venjingardystunum, er neyvan kla\u0301rt til at mynda nakran flottan fo\u0301tbo\u0301ltsdyst vi\u00f0 Sto\u0301ra\u0301. So eg v\u00e6nti, at vit koma at si\u0301ggja ein t\u00e6ttan dyst eins og vit ofta so\u0301u millum hesi li\u00f0ini i\u0301 2012 og 2013, ta\u0301 3 av 6 dystum enda\u00f0u vi\u00f0 javnleiki. Vit eru ov ti\u0301\u00f0liga i\u0301 fo\u0301tbo\u0301ltsa\u0301rinum til at fa\u0301a gott a\u0301lopssp\u00e6l og li\u00f0ini eru helst naka\u00f0 varin fyri ikki at tapa, so eg fari at tippa ein ma\u0301lleysan javnleik, sum b\u00e6\u00f0i li\u00f0ini helst v\u00e6l kunnu liva vi\u00f0. U\u0301rslit: 0-0"}, {"text_idx": "#000012", "text": "TB og KI\u0301 liggja sum oftast v\u00e6l til hv\u00f8rtanna\u00f0. Flestu dystir teirra millum hava veri\u00f0 javnir og spennandi seinastu kappingara\u0301rini. Eg v\u00e6nti, at dysturin sunnudagin ver\u00f0ur ein varin og tamur leikur. KI\u0301 hevur broti\u00f0 upp u\u0301r ny\u0301ggjum vi\u00f0 fleiri o\u0301lokalum kreftum a\u0301 li\u00f0num, hetta fer at ver\u00f0a teimum \u00f8rkymlandi og ta\u0301 teir uppdaga, at O\u0301li Johannesen ikki er vi\u00f0, ver\u00f0ur ta\u00f0 ov freistandi at sp\u00e6la beinlei\u00f0is fo\u0301tbo\u0301lt beint a\u0301 TB-verjuna. TB harafturi\u0301mo\u0301ti, ver\u00f0ur eisini vari\u00f0 og fer ikki at taka n\u00f8kur o\u0301ra\u0301\u00f0 fyri. Undirhaldi\u00f0 byrjar nu\u0301sta\u00f0ni, ta\u0301 fyrsta ma\u0301li\u00f0 er komi\u00f0, og ta\u00f0 kemur, ta\u0301 Ro\u0301gvi Joensen ha\u0301lvfluktar bo\u0301ltin i\u0301 kassan seint i\u0301 dystinum. KI\u0301 fer at missa fokus, sum dysturin li\u0301\u00f0ur, ti\u0301 teir kunnu liva vi\u00f0 einum javnleiki, ta\u0301 teir hava tveir heimadystir eftir TB. Hesum ger TB s\u00e6r d\u00e6lt av."}]